Pedamoi ki nyare Apokorwok ka toto kic ki larem mubino atura.
P’ Okelo P Patuda ki Gwokto La Kitgum
Cam i lobo Acoli a kama keni keni, pole a ki i ngom mukene i pii mogo i bong abola kit matye nen kwede i cal man. Kare me ceko ki coko cam bedo pole ma nongo lum odin, ki pot yadi oluk li nyem ma piny nonogo nen alum alum ka ducu ki keru i kumgi ma neno mit. Kare eno nongo kum dano mit ka tic i poto, ma ka iwoto i cawa me tic, ci inongo dog gang weng tye muling calo dano oringo mony, ento kara man nongo mony tye i dog poto i dog doo, nyo ka coko cam me akela paco.
Matye kany tin en aye ngec me bong, yubo, bolo, ki toto kic iye me acama. Bong en obedo paipwo apoka yat ma gipoko ki i kor yat ki diro ka giciko iye ki lawala adola matek wek iye otere obed ma twolo matek kit ma mitte me donyo ki bedo pa nyig kic iye ka kot tye ka cwer, pien nyig kic ki kot pe girwatte, ci myero gunong kama lyet ma kot pe cwer iye.
Ci dano onongo ryeko me konyogi ki cam magoba iye ma en aye moo kic, ki yubo ot botgi ma gilwongo ni bong ki leb pa dano, ki leb-gi, ngat ma ngeyo pe kit ma gilwongo kwede. Bong mukene gicweyo acweya ki tadi, ka yadi ma dongo ma pokgi mitte me awanya nyo apoka pe.
Bongi atada ducu giboyogi ki lum ma kinong me kelo lyeto iye ka dong kic odonyo iye wek pe gukobbe me cito ka yenyo ka mukene.
Bolo bong kare ducu cakke i agiki oro, ma nongo dong kot cok cako poto, ma teki kot opoto ci nongo gitye ki otgi tayari labongo peko. Kic kono tye la iye aryo, kic bong ki kic ogoo.
Kic ogoo, en aye ma kwo ki tek wang, giyenyo kor yat ma ogwarre otuc, ci ginimo iye kuno, apoka poka kic ogoo ki bong, tye i gerogi, gimaro kayo dano loyo kic bong, pien kama gtye iye kwo iye tek loyo me bong, ma meroko mapol nongo bino ka yelogi, calo dano, twol, winyi ki lagwe..
Ngat mo pe ki twero me ngwete me bedo won kic ogoo, ngat mo keken, ma kume tek mamito cito ka totone ma ciro kac lak nyig kice, cito toto atota, pol lutot kic agoo aye ludwar, ma gitoto ki royo kumgi matek ki mac ka giyuto peda kic mal mal giringo kwede, meno bedo ki ceng ngang ka wic, ento toto kic bong bedo ki otyeno anga ma kato ni.
Welo odonyo
Ma bene dong kelo tito lok kum Pedamoi ki nyare Apokorwok ma onongo bedogi, ki winye i kin-gi, tye mamalo mada. Apokorwok oyero me pwonyo jami ma wone Pedamoi timo ducu labongo weko mo, ento gin ma guwinye iye ma myero en pe otim en aye lubo kor wone ka cito ka dwar keken, ma en bene oye lubo cik eno.
Nino mo acel, i nge winye i kin-gi, Apokorwok oneno ka wone okwanyo raa ki cupuriya ki Cyel tye ka yubbe me cito ka toto kic, ci en bene omoko me cito gin ki wone kit ma toto kic pe obedo dwar-ri. Wone bene oye ci Apokorwok li dyed ki cupuriya i wiye lubo kor wone langwen.
Aryo adek kany joni oo woko te bong, ladit li ngao ngao ka ito yat madit ma pote olot li yim, oumo kakare limut.
Laditi oelo dog bong ci ocaro iye, ka ocako buko ito me diro nyigkic tucngcel, ka ocako woto peda kic bolo i cupuriya ma nyare tye ocung oyeyo i wiye i ngom piny-nyi.
Pe okato kare malac, Apokorwok onongo liwote, ka ocwalo dwone bot wone ni tye gwok mo ocung ka ngete, ma wone owinyo kumeno ci obolo kic akwani i nongom wek en ocam, ki ngec ni gin mukele eno.
Ento Apokorwok wiye pe oo pingo wone ocako bolo akwani ki cen cen bot gwok-ki ma onongo tye ka ngete, man obedo ni gwoki kara col piny aye obume.
I kare madong laditi otyeko toto kic, gucako dok gang ci eno waco ki Apokorwok ni wek kong ekonye tingo cupiriya kic me yweyo ngute, ka dong gicok oo paco ka dong emine.
Teki Cupuriya oo i wii ladit Pedamoi kuman, ci en ocako tito bot Apokorwot anga ma obedo lareme ma en otamo ni obedo gwok-ki, laditi ogoyo ki i wiye ni ka ewace pi lareme ni ma onongo kic pud tye i wiye, ci kare mogo ter kic doko bara wa i ngom cut.
“Apoko, winy ba laremi ca ni pe obedo gwok ya, meno obedo kwac, ma obino ka camo akwani ma jwii abole ka abino ka toto kic, en kare jwii kiya dok ngeyo nino ma abino ka toto kic, dok larem kinwa tye matek mada, pi pit ma apite cawa ducu, mone mo pe wan kwede, dok ka alor nongo aweke akwani mapol camo yeng buto ka kenyo”.
“Apwoyo mada me gwoka ki gitim man, pien ka onongo itita, ci gwok kono onongo apwute ki twon ngwec ki dange ma okelo lworo i kume ci an aye onongo kono adoko akwani ma ibedo ka bole ni, ki twon can ma nongo okelo boti me rwenyo nyari me amara ki cwinyi ducu ni”. Apokrwok owaco.
“Pe ya Apokrwok, lee tim macalo labwor ki kwac pe giamko dano ata, wang ma nongo keckum tye i paco moni ni. In iromo rwatte ki kwac i yoo, ento pe inen wange giryo, pien gin obedo lee ma pane apana ka kiyo camgi, dok ka en ongeyo ni inene ci bedo ki lworo ni ebicito i dote bot joo ma en emito camogi ni, ci ebuto kec, ento ka oneno ni pe inene ci bare mere barre ne pe yeli”. Ladit Peda moi ocuko cwiny Apokorwok kumeno.
mri_Latn hat_Latn mri_Latn luo_Latn luo_Latn luo_Latn wol_Latn luo_Latn luo_Latn min_Latn luo_Latn wol_Latn sot_Latn luo_Latn luo_Latn dik_Latn luo_Latn luo_Latn luo_Latn luo_Latn luo_Latn